Komediant Schalk Bezuidenhout haak afSchalk Bezuidenhout en Mica McKechnie. (Foto: Instagram) Die geliefde komediant, Schalk Bezuidenhout, het Saterdag met sy jare lange meisie, Mica McKechnie, getrou. Bezuidenhout het die oggend ná die KwaZulu-Natalse troue ŉ foto van hom en sy vrou in hul trouklere gedeel. Verskeie bekendes en vriende van die paartjie, onder wie die aktrises Simoné Pretorius en Mila Guy, asook musiekmakers soos Karen Zoid en Francois van Coke, het die paartjie op sosiale media gelukgewens. Video’s wat ná afloop van die seremonie op sosiale media gedeel is, wys hoe Bezuidenhout in ŉ pienk pak pronk terwyl hulle op die dansvloer kerjakker. Schalk Bezuidenhout het dié foto op sy sosiale media gedeel. (Foto: Instagram) Bezuidenhout het dae voor die troue op sosiale media aangekondig dat hy ŉ “werkende wittebrood” in Kaapstad beplan, aangesien hy volgende week ŉ aantal optredes in die Moederstad geskeduleer het. Hy het in die video-aankondiging gegrap “komedie is my eerste liefde” en daarom die besluit om ŉ werkende wittebrood te neem. Bezuidenhout het reeds in 2019 McKechnie die jawoord gevra en hulle is die afgelope vyf jaar al saam. Hulle het destyds met hul verlowing toegegee dat hulle nie die soort mense is om oorhaastig te trou nie en daarom eers ŉ tyd lank gewag het sodat hulle op hul loopbane kon fokus.